**ОТЧЕТЕН ДОКЛАД**

**за дейността на Народно читалище „Братолюбие-1884 г.”**

**гр. Любимец за 2018г.**

 В съответствие със Закона за Народните читалища и съгласно чл. 23, чл.24, ал. 6 и 7, чл. 26, ал. 1 и 2 и чл. 28, ал. 8 от Устава на НЧ „Братолюбие-1884г.”, днес провеждаме Редовно годишно отчетно събрание за дейността на Читалище „Братолюбие-1884 г.” за 2018г. и приемане на бюджет за 2019 г. Съгласно чл. 26, ал.4 и 5 от Закона за народните читалища трябва да представим пред ОБС – гр. Любимец до 31 март 2019 г. настоящия доклад, както и всички останали материали, обсъдени и приети на годишното отчетно събрание.

 Измина още една година, която е повод за гордост не само за ръководството в лицето на Читалищното настоятелство, служителите на читалището ни, но и за всички художествени ръководители, самодейци и граждани на Любимец.

НЧ „Братолюбие – 1884“ е институция с мисия, а мисията е общуване. И когато читалището е достатъчно гъвкаво, то може да създаде модели, теми или комфорт на общуване. А дали общуват деца, възрастни, певци, танцьори, художници и много други – отговорът е в многостранната дейност на читалището.

 С този доклад ще обхванем едногодишния период на дейността на ръководството в лицето на читалищното настоятелство, служители, ръководители /щатни и хоноровани/, самодейци от всички групи и танцови колективи на НЧ”Братолюбие-1884 г.”, школи, клубове и групи.

 Като активна културна организация на територията на община Любимец, читалището поддържа постоянни форми за развитие на знания и творчески умения и е тясно свързано с неформалното обучение. Основните цели и приоритети в читалищната дейност са регламентирани и произтичат от Закона за народните читалища, от общинската културна политика осъществяваща се на основание на действащата нормативна уредба и отразена в Общинския културен календар, както и от Основните насоки за дейността на Читалището. При осъществяване на художествено – творческата

дейност участват много любители на различните видове изкуства – деца, младежи и възрастни, които осмислят свободното си време и същевременно създават културен продукт, който се представя на общински, регионални, национални и международни събития.

През изминалата календарна 2018 година към читалището функциониха следните художествено – творчески форми:

1. Танцов ансамбъл „Сакарци” – с ръководител Галина Христова.
2. Танцов състав „Сакарче” - две възрастови групи с ръководител Вели Велев.
3. Клуб за народни хора „Ритъм” с ръководител Галина Христова.
4. Мажоретен състав и модерен балет с три възрастови групи с ръководител Даниела Христонова и Мажоретен клуб 50+ с помощник ръководител Валя Бозалиева.
5. Женска певческа група – с ръководител Красимир Киров.
6. Клуб "Приятели" с ръководител Валя Бозалиева.

***7. Театрална студия ”Стойчо Мазгалов” - с ръководител Стефан Цирков***

Корепетитор през отчетния период е Красимир Киров.

БИБЛИОТЕЧНА ДЕЙНОСТ

 Неспирен ход бележи библиотеката към читалището. Дейността на библиотеката продължава да се развива и осъвременява. Със всяка изминала година книжният фонд се обогатява с нови и интересни заглавия от различни области на знанието, като до момента е 26 154 тома литература.

 Благодарение на съвместната дейност на училище и библиотека периодично се организират и провеждат състезателни формати, които подпомагат културния и образователния живот на подрастващото поколения чрез силата на печатното слово.

 Библиотека е регистрирана във фондация „Глобални библиотеки“ и участвахме в конкурс за проекти 2018 – „Библиотеката – активен участник в обществения живот“, и бе спечелен проект „Мост на приятелство и знания“. Резултатите от проекта са: закупена нова мултимедия и екран, както и се допълни фонда с нова енциклопедична литература за ученици. Партньори по проекта бяха 20 деца от ОУ“ Св. св. Кирил и Методий“, с. Малко градище на възраст от 10-14 години от различни етноси/ромски и турски/, които чрез различни форми и образователни подходи повишиха уменията си за ползване на българския език и усъвършенстваха техниката си на четене.

Продължиха да се провеждат срещи с писатели, като вълнуващи бяха срещите с Нидал Алгафари и Николай Илчевски.

 Изключително активни са сбирките на Клуб “Съхрани българското“, в който ученици от СУ “Ж.Терпешев“ изучават непознати за тях традиции, хора и места.

 През 2018г. библиотеката взе участие и в Националния форум „Библиотеките днес – 2018“ в София, където се обменят добри практики и взаимоотношения.

 Кандидатстването и реализирането на проектни дейности по различни отворени национални и европейски програми допринася за разширяване на читалищната дейност. Това е една възможност читалището да реализира своите цели и се осигурява алтернативно финансиране.

 По Програма „Интеррег – ТГС Гърция – България, Читалището кандидатства по проект „Синергия между хората, културата и природното наследство в общините Любимец, Ивайловград и Орестиада“. Водеща организация е Община Любимец, а партньори -  НЧ „Братолюбие – 1884 г.”, община Ивайловград, НЧ „Пробуда 1914 г.“ и Община Орестиада. В частта за община Любимец, дейностите по проекта включват цялостна реконструкция на зрителната зала и сцената на читалището. Проекта е в процес на финансиране.

Културният календар на нашето читалище отразява всички национални и местни празници, включва целогодишните изяви на художествено-творческите състави, концерти, представяния на книги, творчески срещи с местни и национални известни творци от всички области на изкуството. Традиционно се акцентира върху местните и национални празници:

* Трифон Зарезан, заедно с Община Любимец и Ротари клуб Любимец, както и годишнината от обесването на Васил Левски и освобождението на България съвместно с Община Любимец.
* Цветница и Великден – щастливи сме, че през последните години създадохме и доразвихме идеята за Великденските базари и Голямото великденско боядисване на яйца съвместно с училищата.
* Продължена бе традицията и с майските културни празници с ежегодните благотворителни концерти, отбелязване деня на Европа, празнично шествие – парад за 24 май и изпращане на поредния абитуриентски випуск. Все още няма аналог на церемонията по изпращане на абитуриентите в областта.
* И тази година, както и предишните на децата им бе подарен прекрасен 1 юни с аниматори гости и много игри и детско кино.

* Най – мащабният и забележителен местен празник в културния календар на читалището си остава Празника на града. На външна сцена посрещнахме популярни български поп и народни певци и оркестри, и най-добрите танцови формации, включително и ТС „Сакарци“

Продължихме традициите от предните години, като организирахме изложба, отново на художник с корен от Любимец, а именно Неделчо Кучков. А най – малките жители се забавляваха в „Детски карнавал“. За любителите на спорта се организира волейболен турнир, футбол на малки врати и други спортни занимания. Възражда се и интереса към големия екран с ежемесечните прожекции на български и чужди филми, както за деца така и възрастни. По време на Празника на града отново жителите на Любимец се насладиха и на кино на открито.

* В началото на декември запалването на светлините на елхата дават старт на Коледните и Новогодишни празници. И така, няколко години подред събираме стотици любимчани на площада с концерт и танци, въпреки студа, по примера на повечето европейски градове. Продължава да се допълва коледната украса, която създава истинско празнично настроение и осезаемо променя облика на града.

 И тази година сцената на Читалището бе домакин на гостуващи детски театри и изложба на Васил Станев, фотоизложба, посветена на годишнината на евреите, „Читалище на фокус“, отразяваща духовния живот на няколко читалища от област Хасково.

 И да обобщим: културните изяви – любителски и професионални са една от основните читалищни дейности. От една страна те дават

шанс за изява на любителите – самодейци, занимаващи се с изкуство, а от друга – срещат публиката със сценичен продукт от областта на професионалното изкуство. Над 25 различни по вид и жанр бяха през годината изявите, в които бе представена част от културната програма на НЧ „Братолюбие – 1884“ - концерти, спектакли, програми, тематични празници, тържества, продукции на школи и др.

Съществен акцент в календара на читалището са участията и представленията на съставите и школите ни в различните фестивали и концерти.

До момента, с ентусиазъм и любов в ТС „Сакарче“ танцуват около 60 деца на възраст от 5 до 15 години. Детското танцово изкуство има своето трайно присъствие в културния живот на Любимец и в своята дълголетна история е вървяло ръка за ръка с развитието на читалището. Децата имат възможност да покажат на сцената своите умения. Те са живият мост за приемственост на българския народен танц между поколенията. Представят своята дейност и културни продукти на национални и международни фестивали и популяризират културните традиции на Община Любимец. Всяка година двудневното им турне до гр. Люлебургаз– Р. Турция, или гр. Бабески, където участват в празника, посветен на Деня на детето е истинско преживяване за тях.

Богат на участия и успехи е творческия път на Танцов състав „Сакарци“ и Клуб за хора „Ритъм“ през отчетния период, ръководени от Галина Христова. Забележителни изяви на двата състава са участието в програмата по честване на 10 години читалище, откриване на библиотека, и 10 години църква Константин и Елена в гр. Одрин – Р. Турция, където всички бе на много високо ниво с присъствието на министри, депутати, Николай Дойнов – председател на съюза на народните читалища и др.

С много емоции премина и турнето във Международния фолклорния фестивал „Венециански нощи“2018 в Италия и участията им във фестивала „На хармана“ в гр. Харманли, участие в Мултикултурна среща с делегацията на ЕС в гр. Свиленград. С удовлетворение Ви съобщавам, че танцьорите от ТС“Сакарци“ , непрекъснато са канени на специални участия, с които разширяват популярността си.

През всичките тези години Сакарци получават своето заслужено признание. Танцьорите са желани участници във всички прояви не само на местно ниво. Това им дава самочувствие и стимул да продължават напред.

Макар и кратък, творческият път на Клуба за хора „Ритъм“ е достатъчен, за да заемат своето трайно присъствие в културния афиш на читалището и общината.

През отчетния период „Сакарци“, за пореден път подариха на публиката, най-красивите танцови композиции и неведнъж са се представяли отлично на престижни сцени в страната и чужбина.

Под вещото ръководство на корепетитора Красимир Киров продължават участията и успехите на Женската певческа група, която ежегодно участва във фестивала „Кехлибарен грозд“в с. Лозен и винаги се връщат с медали, грамоти и отличия.

Красимир Киров продължава да е и корепетитор на танцовите школи и групи. Освен това, той е и автор на музиката на Пирински танц, изпълняван от ТС „Сакарци”.

 През отчетния период школата за модерни танци „Ейнджъл” и мажоретните състави до 18г. и Мажоретки 50+ са общо 30 деца и 12 мажоретки.

С много емоции, премина подготовката им за участие в тридневния фестивал „Вълшебен свят“ в гр. Хасково.

Хореографа Милена Налбантова от Читалище „Заря“ гр. Хасково постави два нови тематични танца, с които се представиха на фестивала и благотворителните концерти.

 С участията си в официални празници, дефилета, спортни прояви и конкурси определено можем да кажем, че това бе един силен сезон за всички тях.

За съжаление през изминалия творчески сезон,театъра не успя да събере почитатели за актьорско майсторство и отчитаме нулева година, но през новият творчески сезон е възобновена театралната група за възрастни и репетициите се провеждат редовно.

 Благотворителните концертите, както винаги бяха приети възторжено от многобройната публика – гости и жители на Любимец.

 Тук е мястото да благодарим на нашите щедри дарители, благодетели и спомоществователи в лицето на Община Любимец, Ротари клуб Любимец, индивидуални спонсори и организации, благодарение на които, продукциите с логото на НЧ „Братолюбие – 1884 ” бяха на едно различно ниво.

 Искам лично да благодаря и на художествените ръководители – Галина Христова, Вели Велев, Даниела христовона, Красимир Киров и на всички участници, които разкриват красотата на музикалното, певческо и танцово изкуство

 И през този отчетен период, продължаваме да увеличаваме гардероба на участниците в школи и състави с нови костюми и обувки, техническа апаратура. Голяма част от реквизита на читалището се изработва от служителите ни, за което изказвам своята благодарност.

Уважаеми дами и господа, НЧ „Братолюбие-1884” е традиционно самоуправляващо се културно-просветно сдружение с 163 членове. То функционира на основание на Закона за народните читалища, Устава на НЧ „Братолюбие-1884” и Закона за юридическите лица с нестопанска цел, изпълнявайки целите и дейностите, заложени в посочените нормативни документи. В щатното разписание на читалището са утвърдени 11 щатни служители, от които двама на половин щат и 4 граждански договора.

 За доброто здравословното състояние на работещите в читалището продължаваме договорните отношения със служба за Трудова медицина.

Използвам възможността да изкажа благодарност на всичките щатни и хонорувани служители на „НЧ Братолюбие – 1884 ” за всеотдайността, която рефлектира в постигнатите радващи резултати и искрено се надявам в бъдеще ръководството да продължава да работи в екип, за да успее да реализира проектите си. Този екип ме е карал всеки път да се чувствам горда от тържеството на нашите общи идеи.

 През 2018г., Читалищното настоятелство като изпълнителен орган, проведе общо 6 заседания и едно Редовно годишно отчетно-изборно събрание. На него единодушно бяха избрани членове на читалищното настоятелство в състав: Христина Видева - председател и Евгения Стоянова, Мария Александрова, Дочка Кючукова, Ани Гочева, Георги Стратиев, Валя Бозалиева, Николай Ценов и Милена Андинова. Председател на Проверителната комисия е Янка Димитрова и членове Нина Станкова и Валя Стойкова.

За мен като Председател на Читалището смело мога да заявя, че бе изключителна чест да работя с всички членове на настоятелството и заседанията ни винаги са били в атмосфера на разбирателство, приятелство, професионализъм и взаимопомощ, за което си позволявам пред всички вас искрено да им благодаря.

Благодаря и на Вас – Общото събрание за оказаното доверие и работа през 2018г. Накрая завършвам с убеждението си, че нашето читалище се възражда, и то според новите изисквания на живота, като място, осигуряващо достъп до култура и информация, необходими на всеки човек.

 За мен бе удоволствие накратко да Ви представя отчета за дейността на НЧ „Братолюбие – 1884“.

 Благодаря за вниманието!